CELEX: 32022R0518
Language: fi
Date: 2022-01-13 00:00:00
Title: Komission delegoitu asetus (EU) 2022/518, annettu 13 päivänä tammikuuta 2022, delegoidun asetuksen (EU) 2018/985 muuttamisesta sen tiettyjä tehoalueeltaan vähintään 56 kW:n mutta alle 130 kW:n moottoreilla varustettuja maa- ja metsätaloudessa käytettäviä ajoneuvoja koskevien siirtymäsäännösten osalta covid-19-kriisin vaikutusten huomioon ottamiseksi (ETA:n kannalta merkityksellinen teksti)

1.4.2022   
               
               
                  FI
               
               
                  Euroopan unionin virallinen lehti
               
               
                  L 104/56
               
            
         KOMISSION DELEGOITU ASETUS (EU) 2022/518,
         annettu 13 päivänä tammikuuta 2022,
         delegoidun asetuksen (EU) 2018/985 muuttamisesta sen tiettyjä tehoalueeltaan vähintään 56 kW:n mutta alle 130 kW:n moottoreilla varustettuja maa- ja metsätaloudessa käytettäviä ajoneuvoja koskevien siirtymäsäännösten osalta covid-19-kriisin vaikutusten huomioon ottamiseksi
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maa- ja metsätaloudessa käytettävien ajoneuvojen hyväksynnästä ja markkinavalvonnasta 5 päivänä helmikuuta 2013 annetun Euroopan parlamentin ja neuvoston asetuksen (EU) N:o 167/2013 (1) ja erityisesti sen 19 artiklan 6 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 167/2013 (2) 19 artiklan 3 kohdan mukaan maa- ja metsätaloudessa käytettäviin ajoneuvoihin asennettujen moottorien on oltava Euroopan parlamentin ja neuvoston asetuksessa (EU) 2016/1628 säädettyjen vaiheen V päästörajojen ja siirtymäsäännösten mukaisia.
                  
               
                     (2)
                  
                  
                     Covid-19-pandemian aiheuttamien häiriöiden jatkumisen vuoksi Euroopan parlamentin ja neuvoston asetuksella (EU) 2021/1068 (3) muutettiin asetusta (EU) 2016/1628 pidentämällä vuodelle 2021 asetettuja määräaikoja, jotka koskevat tehoalueeltaan 56–130 kW olevilla siirtymäajan moottoreilla varustettuja liikkuvia työkoneita. Kyseisillä moottoreilla varustettujen koneiden tuotantoon sovellettavaa määräaikaa pidennettiin 30 päivästä kesäkuuta 2021 kuudella kuukaudella ja kyseisillä moottoreilla varustettujen koneiden markkinoille saattamiseen sovellettavaa määräaikaa 31 päivästä joulukuuta 2021 yhdeksällä kuukaudella.
                  
               
                     (3)
                  
                  
                     Covid-19-pandemia aiheuttaa toimitusketjuun ja tuotantoon edelleen häiriöitä, jotka vieläkin viivästyttävät tehoalueeltaan 56–130 kW olevilla siirtymäajan moottoreilla varustettujen maa- ja metsätaloudessa käytettävien ajoneuvojen tuotantoa ja markkinoille saattamista. Sisämarkkinoiden moitteettoman toiminnan varmistamiseksi, oikeusvarmuuden tarjoamiseksi ja mahdollisten markkinahäiriöiden välttämiseksi on tarpeen jatkaa asetuksen (EU) 2018/985 (4) siirtymäsäännösten soveltamista kyseisten moottoriluokkien osalta.
                  
               
                     (4)
                  
                  
                     Sen vuoksi delegoitua asetusta (EU) 2018/985 olisi muutettava.
                  
               
                     (5)
                  
                  
                     Kun otetaan huomioon, että siirtymäsäännösten voimassaolon jatkamisella ei ole ympäristövaikutuksia, koska kyseessä olevat siirtymäajan moottorit on jo valmistettu, määräaikoja olisi pidennettävä yhdeksällä ja kuudella kuukaudella, jotta ne vastaisivat asetuksessa (EU) 2016/1628 säädettyjä pidennettyjä määräaikoja.
                  
               
                     (6)
                  
                  
                     Koska delegoidun asetuksen (EU) 2018/985 13 artiklan 5 kohdassa tietyille moottoreille säädetyn siirtymäajan on määrä päättyä 31 päivänä joulukuuta 2021 ja valmistajilla oli 30 päivään kesäkuuta 2021 asti aikaa valmistaa kyseisiin alaluokkiin kuuluvia siirtymäajan moottoreilla varustettuja maa- ja metsätaloudessa käytettäviä ajoneuvoja, tämän asetuksen olisi tultava voimaan kiireellisesti sitä päivää seuraavana päivänä, jona se julkaistaan Euroopan unionin virallisessa lehdessä, ja sitä olisi sovellettava 1 päivästä heinäkuuta 2021. Tällainen säännös on välttämätön sen vuoksi, että covid-19-pandemian aiheuttamat häiriöt ovat odottamattomasti jatkuneet ja että on tarpeen varmistaa oikeusvarmuus ja valmistajien yhdenvertainen kohtelu riippumatta siitä, valmistavatko ne maa- ja metsätaloudessa käytettäviä ajoneuvoja ennen tämän asetuksen voimaantuloa vai sen jälkeen,
                  
               ON HYVÄKSYNYT TÄMÄN ASETUKSEN:
         
            1 artikla
            Lisätään 13 artiklan 5 kohtaan alakohta seuraavasti:
            
               ”Jäsenvaltioiden on sallittava ensimmäisessä ja toisessa alakohdassa tarkoitetun 24 kuukauden määräajan pidentäminen yhdeksällä kuukaudella ja toisessa alakohdassa tarkoitetun 18 kuukauden määräajan pidentäminen kuudella kuukaudella, kun kyseessä ovat luokan NRE alaluokkien moottorit, joiden osalta asetuksen (EU) 2016/1628 liitteessä III vahvistettu asetuksen pakollinen soveltamisaika vaiheen V moottorien markkinoille saattamisessa on 1 päivä tammikuuta 2020, lukuun ottamatta kolmannessa alakohdassa tarkoitettuja moottoreita.”
            
         
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            Sitä sovelletaan 1 päivästä heinäkuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä tammikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 60, 2.3.2013, s. 1.
         
            (2)  Euroopan parlamentin ja neuvoston asetus (EU) 2016/1628, annettu 14 päivänä syyskuuta 2016, liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista, asetusten (EU) N:o 1024/2012 ja (EU) N:o 167/2013 muuttamisesta ja direktiivin 97/68/EY muuttamisesta ja kumoamisesta (EUVL L 252, 16.9.2016, s. 53).
         
            (3)  Euroopan parlamentin ja neuvoston asetus (EU) 2021/1068, annettu 24 päivänä kesäkuuta 2021, asetuksen (EU) 2016/1628 muuttamisesta sen tiettyjä tehoalueeltaan vähintään 56 kW:n mutta alle 130 kW:n ja vähintään 300 kW:n moottoreilla varustettuja koneita koskevien siirtymäsäännösten osalta covid-19-kriisin vaikutusten huomioon ottamiseksi (EUVL L 230, 30.6.2021, s. 1).
         
            (4)  Komission delegoitu asetus (EU) 2018/985, annettu 12 päivänä helmikuuta 2018, Euroopan parlamentin ja neuvoston asetuksen (EU) N:o 167/2013 täydentämisestä maa- ja metsätaloudessa käytettävien ajoneuvojen ja niiden moottorien ympäristöominaisuuksia ja käyttövoimayksikön tehoa koskevien vaatimusten osalta sekä komission delegoidun asetuksen (EU) 2015/96 kumoamisesta (EUVL L 182, 18.7.2018, s. 1).